APSTIPRINU

Centrālās finanšu un līgumu aģentūras

Projektu atlases departamenta direktore

*(elektroniskais paraksts)* A. Abu-Junese

 (datums skatāms laika zīmogā)



**Eiropas Savienības kohēzijas politikas programmas 2021.–2027.gadam 1.1.1. specifiskā atbalsta mērķa “Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā”  
1.1.1.7. pasākuma “Inovāciju granti studentiem”** **(turpmāk ₋ SAMP)**  
**projektu iesniegumu atlases nolikums**

|  |  |  |
| --- | --- | --- |
| Specifiskā atbalsta mērķa vai pasākuma īstenošanu reglamentējošie Ministru kabineta noteikumi | [Ministru kabineta 2025. gada 4. februāra noteikumi Nr. 82](https://likumi.lv/ta/id/358419) “Eiropas Savienības kohēzijas politikas programmas 2021.–2027. gadam 1.1.1. specifiskā atbalsta mērķa “Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā” 1.1.1.7. pasākuma “Inovāciju granti studentiem” īstenošanas noteikumi” (turpmāk – SAMP MK noteikumi) | |
| Finanšu nosacījumi | SAMP ietvaros plānotais kopējais finansējums ir 16 500 000 *euro* (no tā elastības finansējums – 2 602 468 *euro*), tai skaitā Eiropas Reģionālās attīstības fonda (turpmāk – ERAF) finansējums – 14 025 000 *euro* (no tā elastības finansējums – 2 212 098 *euro*), valsts budžeta līdzfinansējums 825 000 *euro* (no tā elastības finansējums – 390 370 *euro*) un privātais līdzfinansējums –1 650 000 *euro*.  Projektu iesniegumos pasākuma īstenošanai kopējo pasākumam pieejamo finansējumu plāno ne vairāk kā 13 897 532 *euro* apmērā, ko veido ERAF finansējums 11 812 902 *euro* apmērā, valsts budžeta līdzfinansējums 694 876 *euro* apmērā un privātais līdzfinansējums 1 389 754 *euro* apmērā.  Maksimālais attiecināmais **ERAF** finansējuma apmērs nepārsniedz **85%** no projekta kopējā attiecināmā finansējuma. **Privātais līdzfinansējums veido 10%** no projekta kopējā attiecināmā finansējuma, kuru nodrošina no šādiem līdzekļiem:  *1.* *ziedojumi vai dāvinājumi Inovāciju fondā, kas ir finanšu līdzekļi vai manta bez atlīdzības noteiktiem mērķiem vai bez mērķa;*  *2.* *cits finansējums Inovāciju fondā, tostarp:*  *2.1. komersantu, biedrību vai nodibinājumu finansējums (juridiskas personas mērķmaksājums);*  *2.2. finansējuma saņēmēja un sadarbības partnera – valsts augstskolas vai valsts zinātniskās institūcijas – rīcībā esošie līdzekļi no viņu saimnieciskās darbības, kredītresursi vai citi finanšu resursi, par kuriem nav saņemts nekāds publisks atbalsts, tai skaitā finansējums, par kuru nav saņemts nekāds valsts vai pašvaldības galvojums, vai valsts vai pašvaldības kredīts uz atvieglotiem nosacījumiem (juridiskas personas mērķmaksājums);*  *2.3. privātpersonu finansējums (fiziskas personas mērķmaksājums);*  *2.4. projekta iesniedzēja un sadarbības partnera ieguldījumi natūrā, kuru vērtību ir iespējams neatkarīgi auditēt un novērtēt atbilstoši SAMP MK noteikumu 48. punktā minētajiem nosacījumiem. Kopējais ieguldījums natūrā nepārsniedz 5% no projekta kopējām attiecināmajām izmaksām.*  Kā arī **valsts budžeta līdzfinansējums veido 5%** no projekta kopējā attiecināmā finansējuma.  Ja projekta iesniedzējs ir privāto tiesību juridiska persona, projekta iesniedzējs **privāto līdzfinansējumu plāno 15%** apmērā no projekta kopējā attiecināmā finansējuma, neparedzot valsts budžeta līdzfinansējumu.  Projekta īstenošanas gaitā radušos papildu izdevumus vai **sadārdzinājumu finansējuma saņēmējs sedz no saviem līdzekļiem**.  SAMP MK noteikumu 33. punktā minētās darbības ir atbalstāmas un **Finansējuma saņēmējam** izmaksas ir attiecināmas no projekta iesnieguma iesniegšanas dienas, savukārt sadarbības partneriem SAMP MK noteikumu 33.1. un 33.3. apakšpunktā minēto atbalstāmo darbību īstenošanu saistītās izmaksas ir attiecināmas **pēc sadarbības līgumu noslēgšanas, bet ne agrāk kā no vienošanās vai līguma par projekta īstenošanu noslēgšanas dienas.** | |
| Projektu iesniegumu atlases īstenošanas veids | Atklāta projektu iesniegumu atlases veidā | |
| Projekta iesnieguma iesniegšanas termiņš | No 2025. gada 06. marta | līdz 2025. gada 06. maijam |

1. Prasības projekta iesniedzējam un sadarbības partneriem
2. Atbilstoši SAMP MK noteikumu 18. punktā minētajam projekta iesniedzējs pasākuma ietvaros ir **Latvijas augstskola**, un tās var iesniegt **vienu** SAMP MK noteikumu 2.1. apakšpunktā minēto **ar saimniecisku darbību nesaistītu projektu**, ja projekta iesniedzējs kā zinātniskā institūcija atbilst SAMP MK noteikumu 2.3. apakšpunktā minētai **pētniecības organizācijas definīcijai**.
3. Augstskolas, kurām ir apstiprināta ārējā konsolidācija ar citu augstākās izglītības institūciju vai kuras atrodas ārējās konsolidācijas procesā, iesniedz **vienu projekta iesniegumu**.
4. SAMP MK noteikumu 33. punktā minēto atbalstāmo darbību īstenošanā piesaista **vienu vai vairākus** SAMP MK noteikumu 22. punktā noteiktus **sadarbības partnerus**:
   1. Latvijas vai ārvalsts augstākās izglītības institūciju;
   2. zinātnisko institūciju;
   3. profesionālās izglītības iestādi;
   4. vispārējās izglītības iestādi;
   5. komersantu;
   6. biedrību vai nodibinājumu;
   7. valsts vai pašvaldības institūciju.
5. Atbalstāmās darbības un izmaksas
6. SAMP ietvaros ir atbalstāmas darbības, kas noteiktas SAMP MK noteikumu 33. punktā.
7. Projekta iesniegumā plāno izmaksas atbilstoši SAMP MK noteikumu 34., 35., 36., 37., 38., 39., 40., 42., 43., 44. punktam.
8. Projektu īsteno ne ilgāk kā līdz 2029. gada 31. oktobrim.
9. Izmaksu plānošanā jāņem vērā:
   1. [Finanšu ministrijas 2023.gada 25.septembra vadlīnijas  Nr.1.2. “Vadlīnijas attiecināmo izmaksu noteikšanai Eiropas Savienības kohēzijas politikas programmas 2021.–2027.gada plānošanas periodā”](https://www.esfondi.lv/normativie-akti-un-dokumenti/2021-2027-planosanas-periods/vadlinijas-attiecinamo-izmaksu-noteiksanai-eiropas-savienibas-kohezijas-politikas-programmas-2021-2027-gada-planosanas-perioda) ;
   2. [Finanšu ministrijas 2024.gada 2.aprīļa vadlīnijas Nr. 4.2. “Vienas vienības izmaksu standarta likmes aprēķina un piemērošanas metodika iekšzemes komandējumu izmaksām darbības programmas “Izaugsme un nodarbinātība” un Eiropas Savienības kohēzijas politikas programmas 2021.–2027. gadam īstenošanai””;](https://www.esfondi.lv/normativie-akti-un-dokumenti/2021-2027-planosanas-periods/vienas-vienibas-izmaksu-standarta-likmes-aprekina-un-piemerosanas-metodika-iekszemes-komandejumu-izmaksam-darbibas-programmas-izaugsme-un-nodarbinatiba-un-eiropas-savienibas-kohezijas-politikas-programmas-2021-2027-gadam-istenosanai)
   3. [Finanšu ministrijas 2024.gada 17.maija vadlīnijas Nr.4.1. “Vienas vienības izmaksu standarta likmes aprēķina un piemērošanas metodika 1 km izmaksām darbības programmas “Izaugsme un nodarbinātība” un Eiropas Savienības kohēzijas politikas programmas 2021.–2027.gadam īstenošanai””, kas pieejamas Finanšu ministrijas tīmekļa vietnē](https://www.esfondi.lv/normativie-akti-un-dokumenti/2021-2027-planosanas-periods/vienas-vienibas-izmaksu-standarta-likmes-aprekina-un-piemerosanas-metodika-1-km-izmaksam-darbibas-programmas-izaugsme-un-nodarbinatiba-un-eiropas-savienibas-kohezijas-politikas-programmas-2021-2027-gadam-istenosanai).
10. Projektu iesniegumu noformēšanas un iesniegšanas kārtība
11. Projekta iesniegumu iesniedz Kohēzijas politikas fondu vadības informācijas sistēmā (turpmāk – Projektu portāls) <https://projekti.cfla.gov.lv/>:
    1. juridiska persona, kura nav Projektu portāla e-vides lietotāja, iesniedz līguma un lietotāju tiesību veidlapas atbilstoši tīmekļvietnē <https://www.cfla.gov.lv/lv/par-e-vidi> norādītajam;
    2. ja juridiskai personai, kura ir Projektu portāla e-vides lietotāja, nepieciešams labot, anulēt vai piešķirt lietotāju tiesības, tā iesniedz lietotāju tiesību veidlapu atbilstoši tīmekļvietnē <https://www.cfla.gov.lv/lv/par-e-vidi> norādītajam.
12. Projektu portālā aizpilda projekta iesnieguma datu laukus un pievieno šādus dokumentus:
    1. projekta iesniedzēja **apliecinājumu par atbilstību pētniecības un zināšanu izplatīšanas organizācijai** atbilstoši Izglītības un zinātnes ministrijas metodikai “Metodika atbilstības pētniecības un zināšanu izplatīšanas organizācijas noteikšanai” (*atbilstoši atlases nolikuma 4.pielikuma veidlapai*);
    2. projekta iesnieguma un tā pielikumu **tulkojumu angļu valodā;**
    3. sadarbības partnera **apliecinājumu par gatavību piedalīties projekta īstenošanā**, tai skaitā iekļaujot informāciju par sadarbības partnera ieguldījumu projekta īstenošanā;
    4. piesaistīto **komersantu apliecinājuma dokuments par gatavību iesaistīties projekta īstenošanā**, norādot plānoto ieguldījumu veidu un/vai apjomu;
    5. **inovāciju fonda izveidi vai esamību apliecinošu dokumentu vai dokumentu**, kas liecina par Inovāciju fonda izveides procesu (*augstākās izglītības iestādes iekšējais normatīvais akts par Inovāciju fonda izveidi Studentu inovāciju programmas finansēšanai, nodibinājuma reģistrācijas apliecība, izziņa par ierakstu biedrību un nodibinājumu reģistrā, iesniegts pieteikums biedrības vai nodibinājuma ierakstīšanai biedrību un nodibinājumu reģistrā, statūti vai lēmums par dibināšanu*);
    6. **dokumentācija, kas apliecina Inovāciju fondā pieejamā finansējuma apjomu** atbilstoši SAMP MK noteikumu 49. punktam (piemēram, bankas konta izraksts), kā arī **plānotos privātā finansējuma avotus** atbilstoši SAMP MK noteikumu 47. punktam (piemēram, bankas konta izraksts, apliecinājuma dokumenti no komersantiem, privātpersonām u.c.);
    7. potenciālo **studentu inovāciju pieteikumu ekspertu, darbu vadītāju un mentoru sarakstu**, kuru veido apkopotās datu bāzes veidā (MS Excel, Word vai citādākā formātā), iekļaujot informāciju par ekspertu, mentoru vai studenta darba vadītāju šādā griezumā: vārds, uzvārds, pārstāvētā organizācija, kvalifikācija, pieredze (t.sk. darbības sfēra, specifisko kompetenču, zināšanu un prasmju apraksts), personāla atbilstības un piesaistes pamatojums konkrētu programmas ietvaros plānoto darbību īstenošanai, iepriekšējās sadarbības esamība vai neesamība;
    8. projekta iesniedzēja (patstāvīgi vai kopā ar stratēģiskiem sadarbības partneriem) izstrādātu padziļinātu **Latvijas un ārvalsts inovāciju programmu analīzi (**kas ietvervismaz 3 programmas vai iniciatīvas, kas vērstas uz studentu inovāciju kompetenču un uzņēmējspēju attīstību, apzinot kādi instrumenti un aktivitātes tiek izmantotas analizētajos inovāciju programmu piemēros, kādi ir to ieviešanas nosacījumi, īpaši kvalitātes vadība, sadarbības mehānisms ar uzņēmumiem un sasniedzamo rezultātu definējums, kurus risinājumus no analizētajiem prakses piemēriem plānots pārņemt un kādus ieviešanas nosacījumu un gūtās mācības vai atziņas ņemt vērā, tās ieviešot projekta iesniedzēja institūcijā);
    9. projekta iesniedzēja izstrādāto **Studentu inovāciju programmu,** kuras īstenošanai paredzēts atbalsts projekta ietvaros, un tā atbilst SAMP MK noteikumu 2.11. apakšpunktā noteiktajām prasībām, un tai saistošus pielikumus, tai skaitā studentu inovāciju pieteikumu atlases, īstenošanas, uzraudzības un finansēšanas kārtību, (*atbilstoši atlases nolikuma 6.pielikumam*);
    10. **apliecinājumu, atzinumu, sanāksmju protokola izrakstu, saskaņojuma vēstules apliecināto kopiju vai kādu citu pielikumu**, kas pamatotu Studentu inovāciju programmu **izstrādi partnerībā** ar augstākās izglītības iestādes darbības profilam atbilstošām vadošās nozares asociācijām. Veselības, kā arī kultūras un mākslas nozares gadījumā projekta iesniegumam **pievieno nozares asociācijas atzinumu vai attiecīgās profesionālās organizācijas** (izņemot attiecīgās nozares arodbiedrību) **atzinumu** par Studentu inovācijas programmas saskaņošanu;
    11. projekta iesniedzēja izstrādāto **Studentu inovāciju pieteikuma atlases nolikumu** vai tā projektu;
    12. projekta iesniedzēja izstrādāto **plānu, kurā pamatots ar kādām metodēm un procesiem** plānots nodrošināt iegūtās pieredzes, atziņu un labās prakses izmantošanu un integrēšanu studiju procesā, studentu tālākā attīstībā;
    13. projekta budžetā (projekta iesnieguma sadaļā “Projekta budžeta kopsavilkums”) norādīto izmaksu apmēru pamatojošos dokumentus (ja tādi ir), vai **projekta budžetā iekļauto izmaksu aprēķina atšifrējumu**, kas pamato projekta budžetā iekļauto izmaksu apmēru;
    14. (*attiecās uz sadarbības partneriem-publiskām personām, t. sk. tās iestādēm, struktūrvienībām, orgāniem, kapitālsabiedrībām*) visu sadarbības partnera **apliecinājumus par informētību attiecībā uz interešu konflikta jautājumu regulējumu un to integrāciju iekšējās kontroles sistēmā** (*atbilstoši atlases nolikuma 5. pielikuma veidlapai*);
    15. komunikācijas un publicitātes plāns, kas pamato, kā projekta iesniedzējs un sadarbības partneris nodrošinās projekta ietvaros radīto rezultātu izplatīšanu projekta iesniedzēja institūcijā, sadarbības partnera institūcijā, kā arī pārējām ieinteresētajām pusēm (*ja tas ir attiecināms un izriet no projektu iesniegumu kvalitātes kritērija Nr. 4.6.2.[[1]](#footnote-2)*);
    16. papildu informāciju, kas nepieciešama projekta iesnieguma vērtēšanai, ja to nav iespējams integrēt projekta iesniegumā.
13. Projekta iesniegumā atsauces uz pielikumiem norāda precīzi, nodrošinot to identificējamību. Papildus minētajiem pielikumiem projekta iesniedzējs var pievienot citus dokumentus, kurus uzskata par nepieciešamiem projekta iesnieguma kvalitatīvai izvērtēšanai.
14. Lai kvalitatīvi aizpildītu projekta iesniegumu, izmanto projekta iesnieguma aizpildīšanas metodiku (projektu iesniegumu atlases nolikuma (turpmāk – nolikums) 1. pielikums)*.*
15. Projekta iesniegumu sagatavo latviešu valodā. Ja kāda no projekta iesnieguma sadaļām vai pielikumiem ir citā valodā, atbilstoši Valsts valodas likumam pievieno Ministru kabineta 2000. gada 22. augusta noteikumu Nr. 291 “Kārtība, kādā apliecināmi dokumentu tulkojumi valsts valodā” noteiktajā kārtībā vai notariāli apliecinātu tulkojumu valsts valodā.
16. Projekta iesniegumā summas norāda *euro* ar precizitāti līdz diviem cipariem aiz komata.
17. **Projekta iesniegumu iesniedz līdz projektu iesniegumu iesniegšanas termiņa beigu datumam**.
18. Ja projekta iesniegums iesniegts pēc projektu iesniegumu iesniegšanas termiņa beigu datuma, **tas netiek vērtēts**. Sadarbības iestāde par to informē projekta iesniedzēju.
19. Projekta iesniedzējam pēc projekta iesnieguma iesniegšanas sadarbības iestādē, tiek nosūtīta Projektu portāla automātiski sagatavota elektroniskā pasta vēstule par projekta iesnieguma iesniegšanu.
20. Projektu iesniegumu vērtēšanas kārtība
21. Projektu iesniegumu vērtēšanai sadarbības iestāde ar rīkojumu izveido Eiropas Savienības fondu 2021.–2027. gada plānošanas perioda vadības likuma (turpmāk – Likums) 21. panta prasībām atbilstošu projektu iesniegumu vērtēšanas komisiju (turpmāk – vērtēšanas komisija), vērtēšanas komisijas sastāva izveidē ievērojot likuma “Par interešu konflikta novēršanu valsts amatpersonu darbībā” un Regulas 2024/2509[[2]](#footnote-3) 61. pantā noteikto.
22. Vērtēšanas komisijas sastāvā iekļauj pārstāvjus no sadarbības iestādes, Izglītības un zinātnes ministrijas kā atbildīgās iestādes pārstāvi (-jus) un kā nozares ministrijas pārstāvi (-jus).
23. Vērtēšanas komisijas locekļi ir atbildīgi par projektu iesniegumu savlaicīgu, objektīvu un rūpīgu izvērtēšanu atbilstoši Latvijas Republikas un Eiropas Savienības normatīvajiem aktiem, kā arī ir atbildīgi par objektivitātes un konfidencialitātes ievērošanu.
24. Vērtēšanas komisijas locekļi projekta iesnieguma vērtēšanas laikā nav tiesīgi komunicēt ar projekta iesnieguma iesniedzēju par projekta iesnieguma vērtēšanu vai ar to saistītiem jautājumiem. Projekta iesniegums pēc tā iesniegšanas līdz sadarbības iestādes lēmuma par tā apstiprināšanu, apstiprināšanu ar nosacījumu vai noraidīšanu pieņemšanai nav precizējams.
25. Vērtēšanas komisija pēc projektu iesniegumu iesniegšanas termiņa beigu datuma vērtē projektu iesniegumus saskaņā ar projektu iesniegumu vērtēšanas kritērijiem, ievērojot projektu iesniegumu vērtēšanas kritēriju piemērošanas metodikā noteikto (nolikuma 2. pielikums) un Projektu portālā aizpildot projekta iesnieguma vērtēšanas veidlapu.
26. Pirms šī nolikuma 21. punktā noteiktās vērtēšanas uzsākšanas komisija pārbauda projekta iesniedzēja, sadarbības partneru un ar tiem saistīto fizisko personu[[3]](#footnote-4) atbilstību Likuma 22. pantā[[4]](#footnote-5) noteiktajiem izslēgšanas noteikumiem, ievērojot MK noteikumos Nr. 408[[5]](#footnote-6) noteikto kārtību, un veic projekta iesniedzēja, sadarbības partneru un ar tiem saistīto fizisko personu[[6]](#footnote-7) pārbaudi atbilstoši Starptautisko un Latvijas Republikas nacionālo sankciju likuma 11.2 pantam3. Ja projekta iesniedzējs atbilst kādam no minētajos normatīvajos aktos noteiktajiem nosacījumiem, lai projekta iesniedzēju izslēgtu no dalības projektu iesniegumu atlasē, projekta iesniegums uzskatāms par noraidītu. Ja projekta iesniedzējs neatbilst Likuma 22. pantā noteiktajiem izslēgšanas noteikumiem, taču sadarbības partneris atbilst kādam no minētajos normatīvajos aktos noteiktajiem nosacījumiem, projekta iesniegums nav uzskatāms par noraidītu, bet šī nolikuma 32. punktā noteiktajā atzinumā iekļauj nosacījumu izslēgt attiecīgo sadarbības partneri no dalības projektā.
27. Katra projekta iesnieguma izvērtēšanai tiek veikta starptautiskā zinātniskā ekspertīze (turpmāk – ekspertīze), ko sadarbības iestāde nodrošina sadarbībā ar Latvijas Zinātnes padomi (turpmāk – LZP), ievērojot SAMP MK noteikumu 50. un 51. punktā noteikto.
28. Ekspertīzes nodrošināšanai nepieciešamo SAMP MK noteikumu un nolikuma 2. pielikumā “Projektu iesniegumu vērtēšanas kritēriji un to piemērošanas metodika” ietverto kvalitātes kritēriju Nr. 4.1., Nr. 4.2., Nr. 4.4. un to piemērošanas skaidrojumu tulkojumu angļu valodā nodrošina Izglītības un zinātnes ministrija kā atbildīgā iestāde.
29. Ekspertīzes veikšanai nepieciešamo ekspertu atlasi un komunikāciju ar atlasītajiem ekspertiem veic LZP speciālisti, ievērojot SAMP MK noteikumu 51. punkta nosacījumus un Latvijas Zinātnes padomes vadlīnijas un pamatprincipus zinātnisko ekspertu atlasei zinātnisko pētījumu projektu pieteikumu konkursiem[[7]](#footnote-8) (turpmāk – ekspertu atlases vadlīnijas).
30. Ekspertīzi veic ne mazāk kā divi Eiropas Komisijas vai līdzvērtīgā ārvalstu zinātnisko ekspertu datubāzē reģistrēti ārvalstu eksperti, kuri atbilst SAMP MK noteikumu 51. punktā minētajām prasībām (turpmāk – eksperti). Viens eksperts var veikt vairāku projektu ekspertīzi.
31. Eksperts vērtējumu sniedz, vērtējot projekta iesnieguma atbilstību atlases nolikuma 2. pielikumā ietvertajiem kvalitātes kritērijiem Nr. 4.1., Nr. 4.2., Nr. 4.4. un Projektu portālā iesniedzot ekspertīzes veidlapu.
32. Ekspertīzes atzinumus sniedz divās kārtās, nodrošinot ekspertu neatkarīgus individuālos ekspertīzes atzinumus un ekspertu konsolidēto ekspertīzes atzinumu, kas balstīts uz individuālas ekspertīzes atzinumiem. Konsolidētajā vērtējumā norādītais punktu skaits nav mazāks par punktu skaitu, kas piešķirts zemākajā individuālajā vērtējumā, un nav lielāks par punktu skaitu, kas piešķirts augstākajā individuālajā vērtējumā.
33. Ja eksperti nespēj vienoties par ekspertu konsolidēto ekspertīzes atzinumu, tiek pieaicināts trešais eksperts. Atlasītajam trešajam ekspertam ir jāatbilst SAMP MK noteikumu 51. punktā noteiktajām prasībām, un tā atlase tiek veikta, ievērojot ekspertu atlases vadlīnijās noteikto. Trešais eksperts vispirms neatkarīgi un neiepazīstoties ar iepriekšējiem vērtējumiem veic projekta ekspertīzi, sniedz savu individuālo ekspertīzes atzinumu un tikai pēc tam veido ekspertu konsolidēto ekspertīzes atzinumu. Trešā eksperta sagatavotais ekspertu konsolidētais ekspertīzes atzinums punktu apmērā nav augstāks par abu pārējo ekspertu augstāko vērtējumu punktu apmērā un nav zemāks par abu pārējo ekspertu zemāko vērtējumu punktu apmērā.
34. Vērtēšanas komisija vērtē eksperta atzinuma atbilstību SAMP MK noteikumu un projekta iesniegumu atlasi regulējošo dokumentu nosacījumiem un nepieciešamības gadījumā lūdz LZP nodrošināt atkārtotu ekspertīzes atzinuma sniegšanu, ja ekspertīzes atzinumā eksperta vērtējumam nav sniegts pamatojums vai nav ievēroti SAMP MK noteikumi vai projekta iesniegumu atlasi regulējošo dokumentu nosacījumi.
35. Projekta iesnieguma atbilstību projektu vērtēšanas kritērijiem vērtē šādā secībā:
    1. uzsāk ar kvalitātes kritēriju Nr. 4.1., Nr. 4.2., Nr. 4.4. vērtēšanu (vērtē eksperti nolikuma 24. punktā minētās ekspertīzes ietvaros). Ja kādā no kritērijiem, nolikuma ‎29. vai ‎30. punktā noteiktajā ekspertu konsolidētajā atzinumā, nav sasniegts minimālais punktu skaits, projekta iesnieguma **vērtēšanu neturpina** vērtēšanas veidlapā pārējiem kritērijiem norādot “*Kritērijs netiek vērtēts, jo specifisko kritēriju ietvaros nav sasniegts minimāli noteiktais punktu skaits*”;
    2. projektu iesniegumiem, kuri saņēmuši nepieciešamo minimālo punktu skaitu kvalitātes kritērijos Nr.  4.1., Nr. 4.2., Nr. 4.4., visi balsstiesīgie vērtēšanas komisijas locekļi vērtē atbilstību kvalitātes kritērijiem Nr. 4.3., Nr. 4.5., ja šo kritēriju ietvaros nav sasniegts minimālais punktu skaits, projekta iesnieguma vērtēšanu neturpina vērtēšanas veidlapā pārējiem kritērijiem norādot “*Kritērijs netiek vērtēts, jo specifisko kritēriju ietvaros nav sasniegts minimāli noteiktais punktu skaits*”;
    3. projektu iesniegumiem, kuri saņēmuši nepieciešamo minimālo punktu skaitu kvalitātes kritērijos Nr. 4.3., Nr. 4.5., visi balsstiesīgie vērtēšanas komisijas locekļi vērtē atbilstību kvalitātes kritērijiem Nr. 4.6. un Nr. 5.1.;
    4. pēc visu projektu iesniegumu izvērtēšanas atbilstoši kvalitātes kritērijiem, projektu iesniegumus **sarindo prioritārā secībā**, ja vairākiem projektu iesniegumiem piešķirts vienāds punktu skaits, **priekšroka** ir tam projekta iesniegumam, kas saņēmis lielāku punktu skaitu kvalitātes kritērijā Nr. 4.5. Ja arī šajā gadījumā vairākiem projektu iesniegumiem piešķirts vienāds punktu skaits, priekšroka ir tam projekta iesniegumam, kas saņēmis lielāku punktu skaitu kvalitātes kritērijā Nr. 4.3. Ja pēc projektu iesniegumu sarindošanas:
       1. publiskais finansējums nav pieejams pilnā apjomā, vērtēšanu neturpina, norādot “*Netiek vērtēts nepietiekama finansējuma dēļ*”,
       2. publiskais finansējums irpietiekams pilnā apjomā**,** visi balsstiesīgie vērtēšanas komisijas locekļi turpina vērtēšanu šādā secībā:
          1. vienotie kritēriji,
          2. vienotie izvēles kritēriji,
          3. specifiskie atbilstības kritēriji.
36. Vērtēšanas komisijas lēmums tiek atspoguļots vērtēšanas komisijas atzinumā par projektu iesniegumu virzību apstiprināšanai, apstiprināšanai ar nosacījumu vai noraidīšanai.
37. Ja atbalstītais projekta iesniegums tika virzīts apstiprināšanai ar nosacījumu, pēc precizētā projekta iesnieguma saņemšanas sadarbības iestādē komisija izvērtē precizēto projekta iesniegumu atbilstoši kritērijiem, kuru izpildei tika izvirzīti papildu nosacījumi, kā arī kritērijiem, kuru vērtējumu maina precizētajā projekta iesniegumā ietvertā informācija, un aizpilda projekta iesnieguma vērtēšanas veidlapu Projektu portālā.
38. Lēmuma pieņemšanas un paziņošanas kārtība
39. Sadarbības iestāde, pamatojoties uz vērtēšanas komisijas sniegto atzinumu, pieņem lēmumu (turpmāk – lēmums) par:
    1. projekta iesnieguma apstiprināšanu;
    2. projekta iesnieguma apstiprināšanu ar nosacījumu;
    3. projekta iesnieguma noraidīšanu.
40. Lēmumu sadarbības iestāde pieņem 3 mēnešu laikā pēc projektu iesniegumu iesniegšanas termiņa beigu datuma.
41. Pirms nolikuma 34.1. apakšpunktā noteiktā lēmuma pieņemšanas vai 40.1. apakšpunktā noteiktā atzinuma izdošanas sadarbības iestāde atkārtoti pārbauda projekta iesniedzēja, sadarbības partneru un ar tiem saistīto fizisko personu atbilstību Likuma 22. pantā3 noteiktajiem izslēgšanas noteikumiem, ievērojot MK noteikumos Nr. 4083 noteikto kārtību, un veic projekta iesniedzēja, sadarbības partneru un ar tiem saistīto fizisko personu pārbaudi atbilstoši Starptautisko un Latvijas Republikas nacionālo sankciju likuma 11.2 pantam. Ja pirms 40.1. apakšpunktā noteiktā atzinuma izdošanas projekta iesniedzējs vai kāds no sadarbības partneriem atbilst kādam no minētajos normatīvajos aktos noteiktajiem nosacījumiem, lai projekta iesniedzēju izslēgtu no dalības projektu iesniegumu atlasē, projekta iesniegums uzskatāms par noraidītu neatkarīgi no vērtēšanas komisijas 32. punktā noteiktā atzinuma.
42. Lēmumu par projektu iesniegumu apstiprināšanu sadarbības iestāde pieņem, ja tiek izpildīti visi turpmāk minētie nosacījumi:
    1. uz projekta iesniedzēju, sadarbības partneriem un ar tiem saistītajām fiziskajām personām nav attiecināms neviens no Likuma 22. pantā minētajiem izslēgšanas noteikumiem3;
    2. projekta iesniedzējam, sadarbības partneriem, un ar tiem saistītajām fiziskajām personām nav noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas6;
    3. projekta iesniegums atbilst projektu iesniegumu vērtēšanas kritērijiem;
    4. kvalitātes kritērijos Nr.4.1.- Nr. 4.5. ir sasniegts minimālais punktu skaits un SAMP projektu iesniegumu atlases ietvaros ir pieejams finansējums projekta īstenošanai.
43. Lēmumu par projekta iesnieguma apstiprināšanu ar nosacījumu pieņem, ja projekta iesniedzējam nepieciešams veikt sadarbības iestādes noteiktās darbības, lai projekta iesniegums pilnībā atbilstu projektu iesniegumu vērtēšanas kritērijiem un projektu varētu atbilstoši īstenot. Ja projekta iesniegums ir apstiprināts ar nosacījumu, projekta iesniedzējs veic tikai darbības, kuras ir noteiktas lēmumā par projekta iesnieguma apstiprināšanu ar nosacījumu, **nemainot projekta iesniegumu pēc būtības**.
44. Lēmumu par projekta iesnieguma noraidīšanu sadarbības iestāde pieņem, ja iestājas vismaz viens no nosacījumiem:
    1. uz projekta iesniedzēju vai ar to saistīto fizisko personu attiecas vismaz viens no Likuma 22. pantā minētajiem izslēgšanas noteikumiem3;
    2. attiecībā uz projekta iesniedzēju vai ar to saistīto fizisko personu ir noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas3;
    3. projekta iesniegums neatbilst projektu iesniegumu vērtēšanas kritērijiem un nepilnības novēršana saskaņā ar Likuma 24. panta ceturto daļu ietekmētu projekta iesniegumu pēc būtības;
    4. SAMP projektu iesniegumu atlases ietvaros nav pieejams finansējums projekta īstenošanai;
    5. projekta iesniedzējs ir radījis mākslīgus apstākļus vai sniedzis faktiskajiem apstākļiem būtiski neatbilstošu informāciju, lai gūtu priekšrocības salīdzinājumā ar citiem projektu iesniedzējiem vai lai sadarbības iestāde pieņemtu tam labvēlīgu lēmumu;
    6. kvalitātes kritērijos Nr.4.1.- Nr.4.5. nav sasniegts minimālais punktu skaits.
45. Ja projekta iesniegums ir apstiprināts ar nosacījumu, pēc precizētā projekta iesnieguma iesniegšanas, pamatojoties uz vērtēšanas komisijas atzinumu par nosacījumu izpildi vai neizpildi, sadarbības iestāde izdod atzinumu par:
    1. lēmumā noteikto nosacījumu izpildi, ja precizētais projekta iesniegums iesniegts lēmumā noteiktajā termiņā un ar precizējumiem projekta iesniegumā ir izpildīti visi lēmumā izvirzītie nosacījumi;
    2. lēmumā noteikto nosacījumu neizpildi, atzīstot projekta iesniegumu par noraidāmu, ja kāds no lēmumā noteiktajiem nosacījumiem netiek izpildīts vai netiek izpildīts lēmumā noteiktajā termiņā, vai ja projekta iesniedzēja iesniegtās informācijas dēļ projekta iesniegums neatbilst projektu iesniegumu vērtēšanas kritērijiem.
46. Lēmumu par projekta iesnieguma apstiprināšanu, apstiprināšanu ar nosacījumu, noraidīšanu un atzinumu par nosacījumu izpildi vai neizpildi sadarbības iestāde sagatavo elektroniska dokumenta formātā un projekta iesniedzējam paziņo normatīvajos aktos noteiktajā kārtībā. Lēmumā par projekta iesnieguma apstiprināšanu vai atzinumā par nosacījumu izpildi tiek iekļauta informācija par līguma/vienošanās par projekta īstenošanu slēgšanas procesu.
47. Sadarbības iestādei ir tiesības, ievērojot šajā nolikumā noteiktās prasības, apstiprināt ar nosacījumu vai apstiprināt projekta iesniegumu, kurš atbilstoši nolikuma 31. punktā noteiktajai projektu iesniegumu rindošanas prioritārajai secībai ir nākamais, bet par kuru ir pieņemts lēmums par projekta iesnieguma noraidīšanu **nepietiekama finansējuma dēļ.** Sadarbības iestāde nākamajam sarindotajam projekta iesniedzējam nosūta vēstuli ar lūgumu apliecināt gatavību īstenot projektu. Ja projekta iesniedzējs sadarbības iestādes norādītajā termiņā ir apliecinājis gatavību īstenot projektu, sadarbības iestāde atceļ iepriekš pieņemto lēmumu par attiecīgā projekta iesnieguma noraidīšanu un pieņem lēmumu par projekta iesnieguma apstiprināšanu ar nosacījumu vai apstiprināšanu. Ja projekta iesniedzējs sadarbības iestādes norādītajā termiņā neapliecina gatavību īstenot projektu vai noraida šādu iespēju, tad tiek uzrunāts nākamais projekta iesniedzējs, ievērojot projektu iesniegumu sarindošanas prioritāro secību.
48. Saskaņā ar Likuma 26. pantu sadarbības iestāde ir tiesīga pieņemt lēmumu, ar kuru nosaka aizliegumu fiziskajai vai juridiskajai personai vai personai, kura ir attiecīgās juridiskās personas valdes vai padomes loceklis vai prokūrists, vai persona, kura ir pilnvarota pārstāvēt projekta iesniedzēju ar filiāli saistītās darbībās, piedalīties projektu iesniegumu atlasē uz laiku, kas nepārsniedz trīs gadus no lēmuma spēkā stāšanās dienas, ja šī persona:
    1. apzināti sniegusi nepatiesu informāciju, kas ir būtiska projekta iesnieguma novērtēšanai;
    2. īstenojot projektu, apzināti sniegusi sadarbības iestādei nepatiesu informāciju vai citādi ļaunprātīgi rīkojusies saistībā ar projekta īstenošanu, kas bijis par pamatu neatbilstoši veikto izdevumu ieturēšanai vai atgūšanai, un sadarbības iestāde ir izmantojusi tiesības vienpusēji atkāpties no līguma/vienošanās par projekta īstenošanu;
    3. radījusi mākslīgus apstākļus vai apzināti sniegusi faktiskajiem apstākļiem būtiski neatbilstošu informāciju, lai gūtu priekšrocības salīdzinājumā ar citiem projektu iesniedzējiem vai lai sadarbības iestāde pieņemtu tai labvēlīgu lēmumu.
49. Informāciju par apstiprinātajiem projektu iesniegumiem publicē tīmekļa vietnē [www.esfondi.lv](http://www.esfondi.lv).
50. Papildu informācija
51. Jautājumus par projekta iesnieguma sagatavošanu un iesniegšanu lūdzam:
    1. sūtīt uz tīmekļa vietnē <https://www.cfla.gov.lv/lv/1-1-1-7> norādītās kontaktpersonas elektroniskā pasta adresi vai [pasts@cfla.gov.lv](mailto:pasts@cfla.gov.lv) vai
    2. vērsties sadarbības iestādes Klientu apkalpošanas centrā (Meistaru ielā 10, Rīgā, vai zvanot pa tālruni +371 22099777).
52. Projekta iesniedzējs jautājumus par konkrēto projektu iesniegumu atlasi iesniedz ne vēlāk kā divas darbdienas līdz projektu iesniegumu iesniegšanas termiņa beigu datumam.
53. Atbildes uz iesūtītajiem jautājumiem tiks nosūtītas elektroniski jautājuma uzdevējam.
54. Tehniskais atbalsts par projekta iesnieguma aizpildīšanu Projektu portāla e-vidē tiek sniegts sadarbības iestādes oficiālajā darba laikā, aizpildot pieteikumu , rakstot uz [vis@cfla.gov.lv](mailto:vis@cfla.gov.lv) vai zvanot uz +371 20003306.
55. Aktuālā informācija par projektu iesniegumu atlasi un atbildes uz biežāk uzdotajiem jautājumiem ir pieejamas tīmekļa vietnē <https://www.cfla.gov.lv/lv/2021-2027-projektu-atlases>.
56. Līguma/Vienošanās par projekta īstenošanu projekta teksts līguma/vienošanās par projekta īstenošanu slēgšanas procesā var tikt precizēts atbilstoši projekta specifikai.

**Pielikumi:**

|  |  |
| --- | --- |
| 1. pielikums | Projekta iesnieguma aizpildīšanas metodika uz 40 lappusēm. |
| 2. pielikums | Projektu iesniegumu vērtēšanas kritēriji un to piemērošanas metodika uz 40 lappusēm. |
| 3.pielikums | Līguma/Vienošanās par projekta īstenošanu projekts uz 25 lappusēm [[8]](#footnote-9). |
| 4.pielikums | Projekta iesniedzēja apliecinājums par atbilstību pētniecības un zināšanu izplatīšanas organizācijai uz 3 lappusēm. |
| 5.pielikums | Sadarbības partnera apliecinājums par informētību attiecībā uz interešu konflikta jautājumu regulējumu un to integrāciju iekšējās kontroles sistēmā uz 2 lappusēm.  Studentu inovāciju programmas apraksts uz 16 lappusēm. |
| 6. pielikums |

*V. Boboviča, 20373447*

*[viktorija.bobovica@cfla.gov.lv](mailto:viktorija.bobovica@cfla.gov.lv)*

1. Atlases nolikuma 2. pielikums “Projektu iesniegumu vērtēšanas kritēriji un to piemērošanas metodika”. [↑](#footnote-ref-2)
2. Eiropas Parlamenta un Padomes 2024. gada 23.septembra regula 2024/2509 par finanšu noteikumiem, ko piemēro Savienības vispārējam budžetam (pārstrādāta redakcija) <https://eur-lex.europa.eu/legal-content/LV/TXT/?uri=CELEX:32024R2509> [↑](#footnote-ref-3)
3. Valdes vai padomes loceklis vai prokūrists, vai persona, kura ir pilnvarota pārstāvēt projekta iesniedzēju vai sadarbības partneri ar filiāli saistītās darbībās. [↑](#footnote-ref-4)
4. Attiecas uz juridisko personu. [↑](#footnote-ref-5)
5. Ministru kabineta 2023.gada 13.jūlija noteikumi Nr. 408 “Kārtība, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā”. [↑](#footnote-ref-6)
6. Valdes vai padomes loceklis, patiesais labuma guvējs, pārstāvēttiesīgā persona vai prokūrists, vai persona, kura ir pilnvarota pārstāvēt projekta iesniedzēju vai sadarbības partneri darbībās, kas saistītas ar filiāli. [↑](#footnote-ref-7)
7. Apstiprinātas ar LZP 2023. gada 7. jūlija rīkojumu Nr. 1-13/48 “Par Latvijas Zinātnes padomes vadlīniju un pamatprincipu ārvalstu zinātnisko ekspertu atlasei zinātnisko pētījumu projektu pieteikumu konkursiem apstiprināšanu” pieejamas: <https://www.lzp.gov.lv/lv/informacija-istenotajiem>. [↑](#footnote-ref-8)
8. Līgums/vienošanās par projekta īstenošanu tiek parakstīta projektu portālā un nolikuma pielikumā pievienota vienošanās projekta priekšskatījuma izdruka, kas satur būtiskākos projekta īstenošanas nosacījumus. Izdrukā ar “@” apzīmēti mainīgie elementi. [↑](#footnote-ref-9)